สั่งตั้งทีมดูแลผู้ส่งออก
นายกฯ ตั้งทีมดันส่งออกเข้าเป้า 9% พร้อมสั่งให้ดูแลเงินบาทไม่ให้ผันผวน
14 ก.พ. 2556

นายกฯ ตั้งทีมดันส่งออกเข้าเป้า 9% พร้อมสั่งให้ดูแลเงินบาทไม่ให้ผันผวน
น.ส.ยิ่งลักษณ์ ชินวัตร นายกรัฐมนตรี เป็นประธานการประชุมคณะรัฐมนตรี (ครม.) เศรษฐกิจ เมื่อวันที่ 13 ก.พ.ที่ผ่านมา โดยที่ประชุมให้คงตัวเลขเป้าหมายการส่งออกของไทยไว้ที่ 9% เพราะเห็นว่าเศรษฐกิจสหรัฐและยุโรปมีแนวโน้มทรงตัว โดยนายกฯ สั่งให้ทุกหน่วยงานเร่งทำตลาดส่งออกสินค้า และดูแลเรื่องค่าเงินที่ผันผวน โดยให้ทุกหน่วยงานทำงานร่วมกันในรูปแบบทีมไทยแลนด์ 
นายกิตติรัตน์ ณ ระนอง รองนายกรัฐมนตรีและ รมว.คลัง ระบุว่า นายกฯ สั่งการให้หน่วยงานที่จะโรดโชว์การส่งออกทำงานร่วมกันเป็นทีมไทยแลนด์ มีกระทรวงการต่างประเทศ และเอกอัครราชทูตประจำประเทศต่างๆ เป็นหัวหน้าทีม ส่วนกระทรวงพาณิชย์ดูการใช้งบประมาณไม่ให้ซ้ำซ้อนกัน 
นอกจากนี้ นายกฯ ให้นโยบายว่า แม้รัฐบาลจะตั้งเป้าการส่งออกขยายตัวปีนี้ 9% แต่นายกฯ ได้ขอให้ทุกหน่วยงานพิจารณาตัวเลขการขยายตัวของการส่งออกเป็นรายสินค้า รายประเทศ และรายภูมิภาค ว่ามีสินค้าชนิดใดที่ควรสนับสนุนบ้าง โดยเฉพาะการส่งเสริมการส่งออกสินค้าอุปโภคและบริโภคในการค้าขายตามแนวชายแดนประเทศเพื่อนบ้าน
นายกิตติรัตน์ กล่าวว่า ในฐานะ รมว.คลัง เห็นว่าอัตราดอกเบี้ยขณะนี้ทำให้มีเงินทุนไหลเข้าจากต่างประเทศ และไม่ว่าใครจะเชื่อหรือไม่ก็ตาม เงินที่ไหลเข้ามาเป็นผลจากดอกเบี้ยของไทยที่สูง แต่ดอกเบี้ยต่างประเทศต่ำ ส่วนการตัดสินใจเป็นของคณะกรรมการธนาคารแห่งประเทศไทย และคณะกรรมการนโยบายการเงิน (กนง.)